THAI ไม่หวั่นนักท่องเที่ยวจีนหด! ปักธงยอดผู้โดยสารไตรมาส 4/61 โตทะลัก 80% รับไฮซีซั่น
THAI ไม่หวั่นนักท่องเที่ยวจีนหด! ปักธงยอดผู้โดยสารไตรมาส 4/61 โตทะลัก 80% รับไฮซีซั่น
29 ต.ค. 2561

นายวิวัฒน์ ปิยะวิโรจน์ รองกรรมการผู้อำนวยการใหญ่ สายการพาณิชย์ บริษัท การบินไทย จำกัด (มหาชน) หรือ THAI เปิดเผยว่า บริษัทคาดในช่วงไตรมาส 4/61 อัตราขนส่งบรรทุกผู้โดยสาร (Cabin Factor) มากกว่า 80% เนื่องจากเป็นช่วงฤดูท่องเที่ยว (High Season) แม้ว่าภาพรวมนักท่องเที่ยวจากประเทศจีนอาจจะลดลงไป แต่การบินไทยได้ผู้โดยสารยุโรปที่เป็นตลาดหลักกลับมา
ขณะที่ปัจจุบันผู้โดยสารจีนมีสัดส่วนประมาณ 10% ของจำนวนผู้โดยสารทั้งหมด จึงไม่ค่อยรับผลกระทบมากนัก โดยเมืองหลักที่การบินไทยทำการบินไปยังจีน ได้แก่ เซี่ยงไฮเทค และ กวางเจา ยังได้มียอดการเดินทางดีอยู่ ทั้งนักธุรกิจและนักท่องเที่ยว  อีกทั้ง การบินไทยได้ทำขอตกลงกับไชน่า เซาท์เทิร์นแอร์ไลน์ ซึ่งมีฝูงบินมากถึง 800 ลำ โดยจะร่วมมือกันทุกด้าน โดยขณะนี้ได้ร่วมมือนำผู้โดยสารทั้งจีนและไทยด้วยกัน ซึ่งในจีน ใช้กวางโจวเป็น Hub ส่วนไทยใช้กรุงเทพ เป็น Hub
ทั้งนี้ สมาคมขนส่งทางอากาศระหว่างประเทศ (IATA) คาดการณ์ว่า ตลาดเอเชียแปซิฟิกขยายตัวเพิ่มขึ้น อย่างไรก็ตาม การแข่งขันยังคงสูงและราคาน้ำมันปรับตัวสูงขึ้นด้วย
“ในช่วง 3 เดือนข้างหน้าเป็นช่วย High season ไตรมาสนี้เรามองบวก …Cabin Factor มี 80% ขึ้นไปเรามีตลาดยุโรปที่แข็งแกร่ง และยังมีตลาดสิงคโปร์ มาเลเซีย ญี่ปุ่น ส่วนตลาดจีนของเราที่เซี่ยงไฮ้ กวางเจา ภาพยังค่อนข้างดี”นายวิวัฒน์ กล่าว
นายวิวัฒน์ กล่าวว่า ในวันที่ 1 ธ.ค. 61 นี้ การบินไทยจะเพิ่มเที่ยวบินกรุงเทพ-ซัปโปโร จาก 7 เที่ยวบิน/สัปดาห์ เป็น 10 เที่ยวบิน/สัปดาห์ โดยพบว่าคนไทยนิยมไปซัปโปโรเพื่อเล่นสกีมากขึ้น ขณะที่ผู้โดยสารจากสิงคโปร์และมาเลเซีย นิยมเดินทางไปเล่นกอล์ฟ โดยในช่วง 2-4 พ.ย.นี้บริษัทจะร่วมกับองค์การส่งเสริมการท่องเที่ยวญี่ปุ่น (JNTO) จัดงานขายตั๋วราคาพิเศษเดินทางไปญี่ปุ่นด้วย
และที่ผ่านมาได้มีการปรับเปลี่ยนเที่ยวบิน จากเส้นทาง กรุงเทพ-ฮ่องกง- โซล เป็นกรุงเทพ- ฮ่องกง 2 เที่ยวบิน และ กรุงเทพ – โซล 1 เที่ยวบิน และ อีกเส้นทางเป็น ภูเก็ต- ฮ่องกงโดยให้สายการบินไทยสมายล์ ทำการบิน ซึ่งได้รับการตอบรับดีจากตลาด
นอกจากนี้ การบินไทย เตรียมเปิดตัวแอพใหม่บนมือถือ ในวันที่ 20 ธ.ค.นี้ จะช่วยทำให้ยอดขายตั๋วผ่านออนไลน์เพิ่มขึ้นเป็นมากกว่า 30% จากปัจจุบันที่การบินไทยขายตั๋วผ่านเว็บไซด์ มียอดขายราว 20-30% ยังไม่นับรวมยอดขายที่ผ่าน Online Travel Agent
นายวิวัฒน์ กล่าวว่า ขณะนี้ การบินไทยจับมือการท่องเที่ยวแห่งประเทศไทย (ททท.) ร่วมกันโปรโมทเส้นทางบินไปเมืองรองในประเทศ 30 กว่าเมือง โดยการบินไทยมีมากกว่า 20 แพ็กเกจนำเสนอให้กับผู้โดยสาร นอกจากนี้ ฝ่ายการพาณิชย์ยังมีแผนจะเพิ่มรายได้จากช่องทางอื่น ได้แก่ ร้าน THAI Shop ที่นอกจากจะมีฐานลูกค้าเป็นคนไทย ยังมีญี่ปุ่น ยุโรป ซึ่งล่าสุดการบินไทยจะเปิดร้าน THAI Shop ที่ไอคอนสยาม รวมทั้งเปิดให้สามารถสั่งซื้อสินค้าผ่านแอพพลิเคชั่นได้ด้วย